La Temporada de Dansa de Terrassa convida vuit companyies entre nacionals i internacionals - Revista Musical Catalana\nBallet Nacional de Argentina, “Chopiniana”\nAquesta 32a edició es presenta, per primera vegada, en un format anual.\nLaMov Compañía de Danza, “La Ventafocs”\nLa 32a Temporada BBVA de Dansa al Centre Cultural Terrassa començarà el febrer de 2015 i presentarà al llarg de tot l’any vuit companyies, quatre d’internacionals i quatre de nacionals, que oferiran un repertori ampli i divers, des de peces clàssiques fins a dansa contemporània; la temporada es presenta, per primera vegada, en format anual. El Centre Cultural Terrassa és l’únic equipament de caràcter privat que programa dansa a Catalunya. La temporada 2015, doncs, començarà el 14 de febrer amb La Ventafocs, amb música de Prokófiev, en una versió renovada d’aquest clàssic a càrrec de LaMov Compañía de Danza, signada pel coreògraf i director de la companyia, Víctor Jiménez.\nBallet Nacional de España, “Suite de Sevilla. ©Belyaevsky\nEl 15 de març es presentarà el Ballet Nacional de España (BNE) amb quatre coreografies, Farruca, Ritmos, Viva Navarra i Suite de Sevilla. El director del BNE, Antonio Najarro (present en la roda de premsa de presentació de la temporada) explicà que l’espectacle “reflecteix l’evolució de la dansa espanyola”, tot mostrant “al públic que en la dansa espanyola hi ha molt més que flamenc”. El Ballet Nacional de Argentina, en la seva primera gira internacional, serà a Terrassa el 25 d’abril amb les coreografies Chopiniana, La mort del cigne, Clar de Lluna i Birthday offering. La companyia va ser creada (pel Ministerio de Desarrollo Social de la Nación) el mes de gener de 2014 amb seu a Buenos Aires i disposa d’una seixantena de ballarins. Víctor Ullate, un dels ballarins més aplaudits al Centre Cultural, tornarà a Terrassa amb la seva companyia el 23 de maig. El Ballet Víctor Ullate, que ja ha complert vint-i-cinc anys, hi presentarà quatre coreografies: Tres, Apres toi, Bolero i Jaleo.\nOtradanza, “Da Capo”\nDesprés de l’estiu, el 26 de setembre, la companyia de dansa contemporània Otradanza, fundada fa deu anys per Asun Noales i Gustavo Ramírez, presentarà Da Capo; hores abans de l’espectacle, la ballarina, coreògrafa, directora i professora Asun Noales realitzarà un taller per als alumnes de l’Institut del Teatre (Barcelona) i per als membres de la companyia IT Dansa. El Ballet de Johannesburg, fundat el juliol de 2012, interpretarà el clàssic Don Quixot, amb coreografia de Marius Petipa i música de Ludwig Minkus, el 24 d’octubre. Aquesta és la companyia de ballet professional més gran i de més prestigi de Sud-àfrica i està formada per ballarins llorejats internacionalment tant en ballet clàssic com en dansa contemporània. El 14 de novembre, el Balletto di Siena s’aproparà a l’univers de Puccini amb l’obra Madamme Butterfly, recreada per Marco Batti i musicalment recomposta per Riccardo Joshua Moretti. Finalment, la temporada acabarà el 5 de desembre amb la visita del ballet Bolxoi de Bielorússia amb un altre clàssic com és Giselle.\nBalletto di Siena, “Madamme Butterfly”\nEn la presentació de la nova temporada, el 9 de desembre passat a Barcelona, el director territorial del BBVA Catalunya, Xavier Queralt, va destacar la bona rebuda de les edicions anteriors i el reconeixement que ha anat guanyant any rere any la Temporada BBVA de Dansa. El president de la Fundació Antiga Caixa de Terrassa, Ignasi Cusidó, també va remarcar que l’equipament terrassenc té ara l’objectiu de “consolidar-se com a centre de referència en el món de la dansa a tot Catalunya”.\nD’altra banda, la 31a Temporada BBVA de Dansa, encara en curs, acabarà el proper el 23 de gener. Els propers espectacles són a càrrec del Ballet de l’Opéra National du Rhin, el 20 de desembre, amb les coreografies El jardí de les liles, Rakhmàninov Suite per a dos pianos i Suite La Creació; l’adaptació del ballet El trencanous per al públic familiar, amb música de Txaikovski, el 10 de gener, i Medea, de la companyia Thomas Noone Dance, el 23 de gener.\nPer a més informació i venda d’entrades i abonaments: www.fundacioct.cat.


Postgrau en Gestió de Documents Electrònics - UAB Barcelona\nUniversitat Autònoma de Barcelona > Estudiar > Màsters i Postgraus > Màsters i postgraus propis > Informació general > Postgrau en Gestió de Documents Electrònics\nDins dels objectius de l'Escola Superior d'Arxivística i Gestió de Documents, conjuntament amb els de l'Associació d'Arxivers de Catalunya, hi ha els d'oferir una formació de postgrau que permeti una especialització en els estudis d'arxivística i també respondre als reptes derivats del desenvolupament de la societat del coneixement i de l'administració electrònica.\nLa diplomatura de postgrau en Gestió de Documents Electrònics que presentem vol donar resposta a la necessitat creixent per part de les organitzacions públiques i privades de tenir persones formades en una metodologia adequada per encarar la gestió dels documents en uns suports en contínua evolució.\nEl programa d'aquesta diplomatura de postgrau té en compte els diversos aspectes que han de permetre una correcta gestió d'aquests documents (organització, preservació i accés).\nFormar als professionals dels arxius de les administracions públiques i empreses privades, en els camps de les noves tecnologies relacionats amb l'arxivística.\nProporcionar la formació adequada per capacitar als professionals en el tractament i la gestió dels documents electrònics per tal de participar en els projectes de l'administració electrònica i fer possible la conservació permanent dels documents en format digital.\nS'hi pot accedir des de qualsevol llicenciatura o diplomatura, especialment dirigit als professionals de l'administració pública i de l'empresa privada que hagin de gestionar els documents electrònics en el seu lloc de treball i també als tècnics i professionals que s'interessin pels efectes que la gestió dels documents electrònics pot tenir en el seu lloc de treball (arxivers, lletrats, informàtics, tècnics de l'administració, etc.).\n- L'administració pública en tant que impulsora de l'administració electrònica (administració estatal, administracions autonòmiques, diputacions, consells comarcals, ajuntaments, etc.).\n- En organitzacions, entitats privades i empreses (universitats, associacions i col·legis professionals, centres docents, institucions eclesiàstiques, entitats financeres, immobiliàries, professionals, sector sanitari i clínic, mitjans de comunicació, etc.).\n- En empreses de serveis documentals i arxivístics (consultoria, organització d'arxius, serveis de digitalització, sistemes de seguretat documental, destrucció de documents, aplicacions informàtiques de gestió documental, etc.).\nJordi Sequero Ruiz\nCorreu electrònic: jordi.sequero@uab.cat\nCodi de l'estudi: 1652/6\nPreu: 2800 ¤\nLloc: Escola d'Administració Pública de Catalunya. C/ Girona 20, Barcelona.\nDates: del 07/01/2013 al 30/04/2014\nCatalà (55%), Castellà (15%), Anglès (10%), Francès (10%), Italià (10%)\nDiploma de Postgrau en Gestió de Documents Electrònics\nMatricula't al postgrau


Santi Vila: "Si resolem bé els Vallesos, Catalunya no tindrà aturador" - Cerdanyola Informa!\nInici » Noticies » Política i Economia » Economia » Santi Vila: “Si resolem bé els Vallesos, Catalunya no tindrà aturador”\n9 Abril 2015 a 08:30\nJornada B30: territori competitiu, factors per al desenvolupament\nInauguració de la Jornada “B30: un territori competitiu. Factors per al seu desenvolupament”// Foto: Joan Murcia\nLa jornada: ‘B30 Un territori competitiu. Factors per al seu desenvolupament‘ es va celebrar ahir a l’Hotel Campus de la Universitat Autònoma de Barcelona. El conseller de Territori i Sostenibilitat de la Generalitat de Catalunya, Santi Vila, que inaugurava la sessió, va apostar per impulsar el corredor al voltant de la B-30 amb tres dels 15 plans directors urbanístics (PDU) que tramita el Departament per a rellançar el teixit productiu i l’activitat econòmica. Es tracta dels PDU del Circuit de Catalunya, de la Riera de Caldes Sud i del Parc de l’Alba.\nL’Associació Àmbit B30 va organitzar la jornada amb la qual s’obre un espai de debat i participació sobre tres factors claus per a la competitivitat de l’àmbit B30:\naconseguir una xarxa de ciutats i una mobilitat àgil que respongui a la realitat del trànsit de mercaderies i persones\nla innovació com a element prioritari en la competitivitat de l’economia\nl’enfortiment de la indústria com a sector clau per al desenvolupament econòmic i la generació d’ocupació\nLa presentació de la jornada va anar a càrrec de, a més del conseller Santi Vila, del president de l’Associació Àmbit B30 i alcalde de Mollet del Vallès, Josep Monràs; el rector de la UAB, Ferran Sancho; i l’alcaldesa de l’Ajuntament de Cerdanyola del Vallès, Carme Carmona.\nLa innovació i la gestió del territori, eixos prioritaris en la competitivitat de l’economia de la B30\nEl conseller de Territori i Sostenibilitat, Santi Vila va qualificar el territori que abasta aquest corredor, que gira al voltant de l’AP-7 i de les seves calçades laterals, la B-30, de “veritable espina dorsal” del teixit productiu català, i d’“una de les millors i gran avingudes de la Catalunya considerada com a xarxa de ciutats”.\nAixí, Vila va considerar que “la densitat, l’existència de massa crítica, és el que ens fa competitius” i ha assegurat que “si resolem l’articulació dels Vallesos, aquest país té el futur perfectament garantit”, gràcies al seu “mosaic” d’activitats econòmiques, acadèmiques i socials. Tanmateix, el conseller va assegurar que “Si resolem bé els Vallesos, Catalunya no tindrà aturador”\nJornada “B30: un territori competitiu. Factors per al seu desenvolupament” Taula Rodona // Foto Joan Murcia\nEl president de l’Associació Àmbit B30, Josep Monràs, va posat en valor la gran importància de l’intercanvi d’experiències i de recerca de sinèrgies entre els agents presents actualment al territori B30, perquè “aquesta visió compartida fa possible la generació d’ocupació, l’enfortiment de la indústria i la creació d’oportunitats”.\nEl territori dins l’àrea d’influència de la B-30 aplega 1,3 milions d’habitants de les comarques del Vallès Oriental, Vallès Occidental i Baix Llobregat, i contribueix en un 17% al PIB total de Catalunya. Aquest àmbit té una superfície de 485 km2, una població de 1.018.166 habitants, 30.173 empreses i una ocupació total de 387.478 persones.\nDins aquesta jornada van tenirt lloc dues taules rodones que van versar sobre la gestió del territori com a factor de desenvolupament de la competitivitat de la B30, per una banda i la indústria avançada com a repte per a la innovació, per l’altra.\nLa gestió del territori com a factor clau de la competitivat de la B30\nAquest va ser el tema de debat de la primera taula rodona en la que van participar el director de l’Institut Català del Sòl de la Generalitat, Damià Calvet; el director general del Circuit de Barcelona-Catalunya, Salvador Servià; el director general d’Ordenació del Territori i Urbanisme, Agustí Serra i el coordinador del Grup de Treball de Territori de l’Associació. Àmbit B30, Rodrigo Alaminos. El moderador va ser l’alcalde de Sabadell, Joan Carles Sánchez.\nL’estudi fa una proposta de 62 actuacions // Imatge del web de l’Associació B30\nEn aquesta taula rodona es va reflexionar sobre aquestes prioritats i en aquest sentit, el director general d’Ordenació del Territori i Urbanisme, Agustí Serra va destacar les més de 2.000 hectàrees de sòl classificat per a sectors d’activitat econòmica a l’àmbit B30 que concentra més de l’11% de sòl de tota Catalunya.\nLa indústria avançada. Reptes per a la innovació a la B30\nLa taula rodona, moderada pel vicepresident de la Cambra de Comerç de Sabadell, Ramon Alberich, va anar a càrrec del director general d’Indústria de la Generalitat de Catalunya, Antoni M. Grau; el director general del Centre Tecnològic Ascamm, Xavier López; el catedràtic de Química Orgànica de la UAB, Jordi Marquet i el director general de la Fundació FUNDIT, Antoni Garrell.\nDetalls estudi B30\nCrear un nucli de fabricació avançada a l’àmbit B30 gestionat de manera professional per impulsar i facilitar la generació d’activitat econòmica i ocupació d’alt valor afegit a través de la revitalització de la indústria, el foment de l’emprenedoria i el talent, l’atracció d’inversió estrangera i la generació i transferència de coneixement\nActuar com a lobby representatiu del territori més industrialitzat de l’estat espanyol per promoure i exercir pressió davant de les administracions competents.\nReforçar la imatge de l’Àmbit B30 com a territori conjunt\nFinalment, la cloenda de la jornada va anar a càrrec del president de l’Àmbit B30, Josep Monràs; el Secretari General del Departament d’Empresa i Ocupació de la Generalitat de Catalunya, Xavier Gibert; el Vicerrector de Relacions Institucionals i Territori de la UAB, Manel Sabés; i l’alcaldessa de Sant Cugat i vicepresidenta de la Diputació de Barcelona i de l’Associació Àmbit B30, Mercè Conesa.\nConesa ha recalcat, durant la seva intervenció, que és important que es continuin aliniant els factors de competitivitat del territori per potenciar l’eix de la B30. “L’associació Àmbit B-30”, va dir l’alcaldessa, “va néixer ara fa dos anys fruit d’una reflexió en comú del nostre territori, amb la idea d’alinear els factors de competitivitat de l’eix de la B-30 per impulsar-lo com a entorn generador d’oportunitats. És el que ens demana la ciutadania: viure en un entorn de futur”.\nConesa també va remarcar la importància de generar dinàmiques de treball col·laboratiu per potenciar aquest territori. “Les ciutats funcionen com un ecosistema”, va dir Conesa, “i l’eix que forma la B-30 és com un d’aquests ecosistema”.\nL’Associació Àmbit B30 està formada per 54 organitzacions entre empreses, centres de recerca, universitats, ajuntaments i sindicats de 23 municipis, en un recorregut d’uns 50 km.. El seu objectiu és impulsar la competitivitat i la millora d’un territori que aplega el 18,6% de les empreses del sector industrial català i on els centres de treball relacionats amb serveis considerats de tecnologia punta s’han incrementat un 30%.\nEl seu àmbit és l’àrea d’influència dels municipis, tant els directament ubicats en le pas d’aquesta via, com també altres poblacions relacionades per la seva proximitat i que conjuntament representen la principal aglomeració industrial de Catalunya i d’Espanya.\nMapa de l’àmbit de la B30\n• Badia del Vallès\n• Cerdanyola del Vallès El Papiol\n• Mollet del Vallès Montmeló\n• Ripollet Rubí\n#Agustí Serra #Ajuntament Cerdanyola del Vallès #Ajuntament de Sant Cugat #Ajuntametn de Sant Cugat #Antoni Garrell #Antoni M. Grau #Baix Llobregat #Cambra de Comerç de Sabadell #Carme Carmona #Centre Tecnològic Ascamm #Circuit de Barcelona – Catalunya #Departament d’Empresa i Ocupació de la Generalitat de Catalunya #Fundació FUNDIT #Grup de Treball de Territori de l’Associació. Àmbit B30 #Indústria de la Generalitat de Catalunya #Institut Català del Sòl #Jordi Marquet #Jornada B30 #Josep Monràs #Manel Sabés #Mercè Conesa #Mollet del Vallès #Ordenació del Territori i Urbanisme #Química Orgànica de la UAB #Ramon Alberich #Rodrigo Alaminos #Salvador Servià #Vallès Occidental #vallès oriental #Vicerrector de Relacions Institucionals i Territori de la UAB #Xavier Gibert #Xavier López


Els 'sorpassos' culturals del 2013 - Art i cultura - Time Out Barcelona\nEls 'sorpassos' culturals del 2013\nRepassem 6 fenòmens que han triomfat i han capgirat lideratges\n'Sorpasso' del Lliure al TNC\nTot i la crisi, l'IVA salvatge i l'amenaça de l'ERO temporal, el Teatre Lliure tanca una temporada excepcional, amb espectacles com L'onada o Els ferèstecs convertits en fenòmens de masses i que repetiran l'any vinent. El Lliure ha tingut un final de temporada amb plens absoluts, mentre que al TNC li ha costat mantenir les xifres de públic.\nChurros con chocolate: la festa més sorprenent\nSemblava que totes les festes d'ambient havien de caure en el house i l'electrònica més trallera, però aquesta temporada el 'sorpasso' l'ha donat una festa que és just el contrari. 'Churros con chocolate' es fa en un horari molt més relaxat, amb un ambient molt més friendly i obert, i a banda de les tasses de xurros que li donen nom, aquest any no hi han faltat festes temàtiques, com les de mariachis o la propera, amb cotó de sucre i ambient de festa de poble. I gratis.\nLa revelació peruana\nA primera vista, la cuina peruana pintava com el típic club de mitja taula que fa una temporada bona i es converteix en l'equip revelació, però la velocitat amb què la resta de gastronomies està adoptant els seus plats, amb el 'ceviche' com a jugador estrella, podria convertir la peruana en la cuina de l'any. S'ha aconseguit gràcies a Gastón Acurio al Tanta o Albert Adrià al Pakta, però també amb la feina dels restaurants peruans populars que recomanem en aquest reportatge.\nHong Sang-Soo i Rodríguez\n'En otro país', la primera pel·lícula estrenada a l'Estat de Hong Sang-Soo, un director de llarg recorregut i prestigi internacional, no ha estat un 'sorpasso', però ha sorprès amb les xifres de públic que ha tingut, comptant que s'estrenava només a 7 sales. El que sí que ha estat un veritable 'sorpasso' cinematogràfic aquesta temporada ha estat 'Searching for Sugar Man', estrenada al febrer i encara en cartellera. El documental tot solet va aconseguir que els responsables del Primavera Sound 2013 programéssin Rodríguez com una gran estrella. Tot i aquella indisposició d'última hora, serà a Barcelona el 8 de juliol.\nL'spritz, fenomen o bombolla?\nÉs un clàssic del nord d'Itàlia, però a Barcelona fins fa ben poc se'n podia prendre a molt pocs locals. Tot i això, el fet de ser tan adequat al nostre clima està convertint l'spritz, aquesta barreja de Campari o Aperol amb prossecco i soda, en l'aperitiu de moda. Estem davant d'un possible 'sorpasso' al món del vermut, similar al que va protagonitzar el gintònic en la cocteleria ara fa uns anys?


Elx millora l'abastament d'aigua potable a La Hoya\nEsta actuació es preveu que finalitzi al juny, contempla una inversió de més de 100.000 euros i es completa amb les obres que es van dur a terme al ramal 6.\nL'Ajuntament d'Elx, a través de l'empresa mixta d'Aigües d'Elx, ha iniciat les obres de renovació de la xarxa de distribució d'aigua potable a La Hoya per millorar la qualitat del servei que es presta als ciutadans. Una actuació que s'engloba dins de les millores previstes al Camp d'Elx per a l'any 2022.\nL'alcalde, Carlos González, i el regidor de Cicle de l'Aigua, Héctor Díez, han visitat els treballs, que preveuen la substitució de 1.224 metres lineals de xarxa d'aigua potable per fosa dúctil i es completen amb altres obres que es van dur a terme el mes de febrer passat.\nEl regidor il·licità ha destacat que "amb esta actuació, que representa una inversió de 112.000 euros, es pretén millorar l'abastament i el rendiment de la xarxa d'aigua potable, així com evitar trencaments de les canonades innecessàries".\nSegons ha recordat González, “els mesos de febrer a març es va actuar sobre el ramal 6 que va representar una renovació de la conducció d'aigua potable d'aproximadament 1.000 metres lineals de canonada de fosa de 100 mil·límetres i va representar una quantia econòmica de més de 113.000 euros”.\nUns treballs que es completen amb sectorització dels ramals a la carretera de Perleta a Balsares i amb la renovació de vàlvules reguladores a la xarxa de La Hoya, Dolores, Matola i Alzabares, que s'espera que eviti fluctuacions a la pressió de la xarxa i redueixi el nombre de trencaments.\nAixí mateix, el regidor il·licità ha puntualitzat que la inversió prevista per Aigües d'Elx per a este exercici s'acosta als 2,1 milions d'euros, corresponents a les partides següents: 465.320 euros del fons de renovació d'aigua potable, 361.550 euros del fons de sanejament i, finalment, una inversió de 1.327.000 euros en millores a la xarxa d'aigua i clavegueram del municipi.


#AnècdotesdeComunicació | Col.legi de Publicitaris i Relacions Publiques de Catalunya\nEl Col·legi ha creat una nova secció per trobar l’anècdota més divertida del sector. Si t’agradaria compartir aquell moment en què et vas posar vermell, o coneixes algú que té un mal karma, posa’t en contacte amb nosaltres (info@colpublirp.com) perquè entre tots, recopilarem els moments més simpàtics de la professió.\nEn Jordi Urbea, director general d’Ogilvy Barcelona ha sigut el primer participant d’aquesta nova secció!\nTambé pots compartir la teva anècdota amb el hashtag #AnècdotesdeComunicació\nNo ho pensis més i participa! Perquè riure’ns de nosaltres mateixos, mai havia estat tan divertit!


IniciActualitatNoves Generacions de les Illes Balears entrega a Francesc Antich el seu propi Butlletí de Qualificacions Escolars\nEl president de NNGG de les Balears, Llorenç Galmés, ha anat aquest matí al Consolat de Mar, acompanyat del secretari general de la formació, Alejandro Jurado, i el vicesecretari general d`Acció Política, Pedro Álvarez, a més d`altres membres de l`organització juvenil, per fer entrega de les notes del Pacte de Progrés, un butlletí que reflecteix una avaluació objectiva, departament per departament de l`acció de govern de l`Executiu d`Antich.\nGalmés, ha denunciat l`absoluta paràlisi del Govern d`esquerres. "Estem gairebé a final de legislatura i no s`ha fet absolutament res, el Govern durant els dos primers anys no ha volgut reconèixer la crisi i això l`ha portat a haver de prendre mesures injustes i improvisades en l`últim moment", ha dit el president de NNGG. Amb el lliurament del Butlletí de Notes Escolars, els joves del PP han analitzat, conselleria per conselleria les promeses incomplertes i les dades rellevants que han fet que l`Executiu de Francesc Antich hagi suspès en totes les matèries.\nA més, NNGG ha denunciat la retallada que el Govern ha fet en totes les àrees que són fonamentals en política de Joventut: Educació, Formació, Habitatge i Oci, com ara l`enduriment de les condicions de la Hipoteca Jove impulsada pel PP a la anterior legislatura, així com la supressió de la Fira Futur Jove, o l`eliminació de la Conselleria de Joventut, anunciada a bombo i platerets l`inici de la legislatura. D`altra banda, els joves liderats per Galmés han denunciat que en tres anys els partits d`esquerres han augmentat més del doble del deute de la comunitat autònoma, sense fer pràcticament res.\nEls joves del PP han anunciat que aquesta campanya política es desenvoluparà a peu de carrer ia nivell de les quatre illes, oferint per suposat una alternativa ala crisi que suposen el PSOE i el Bloc. Noves Generacions de les Illes Balears ha aprofitat l`ocasió per anunciar la seva V Escola d`Estiu que se celebrarà el proper cap de setmana a Eivissa, on es concentraran uns 180 joves de la formació, per analitzar què ens ofereix el Govern d`Antich, i les propostes alternatives que proposaran com a associació juvenil política majoritària a l`arxipèlag balear.


Xiruquero-Kumbaià: El circ de l'altíssima muntanya\nEl circ de l'altíssima muntanya\nPassin, senyors, passin.......\nPublicado por Xiruquero-kumbaià los 20:45\nEl jaio que faci el que vulgui que ja és prou gran, encara que al pas que anem i aquesta llei moderna sobre 'que t'has de superar' pot fer temible proselitisme entre això que avui anomenen 'gent gran' per no dir 'vells'.\nAra, això del nen, que ja vaig veure per la tele, sí, que m'ha sobtat. Tanta protecció al menor per a segons què i en d'altres casos, com aquest, sembla que encara ha fet una gracieta, el seu papa. Món de mones (de mones muntanyeques d'alt nivell, pel que sembla).\n22 de maig de 2010 a les 21:06\nEl problema no és que hi pugin, ja s'ho faran, el problema és que ho facin per sortir als diaris.\nSovint penso que l'esport matarà la muntanya.\n23 de maig de 2010 a les 10:20\nJo crec que ja és un món apart del alpinisme, on prima la competició i hi han en joc molts diners per part dels patrocinadors. Aquestes muntanyes tant altes em sembla que són per la majoria dels mortals només per admirar-les, ja que pujar-hi com si puja actualment poc mèrit té (oxígen, cordes fixes, xerpes d'alçada ...). Dels pocs que mantenen un "esperit de muntanya" molts han anat morint pel camí: Lafaille, Humar, Manel de la Matta ...\n23 de maig de 2010 a les 18:25\nDesprés de veure els iaios japonesos que s'atreveixen a fer l'Everest, els que estem arribant a la setantena potser que ens animem a plantejar-nos la pujada al cim. Jo que no he arribat mai a fer ni el Mont-Blanc, ni el Cervino (matterhorn), ni altres meravelles, m'estic animant a provar l'Everest... m'hi acompanyes? Xiruquero?...\n24 de maig de 2010 a les 20:23\nJa veus, Júlia, que per a un "record" tot s'hi val, fins i tot posar en perill la vida d'un fill. Al menys en els circs solen treballar amb xarxa.\nEm sembla que no cal patir, Esparver, que la muntanya és una realitat i l'esport, com a molt, una anècdota.\n24 de maig de 2010 a les 20:35\nLluís, per això dic que és un circ.\nLa muntanya és tota una altra "cosa".\n24 de maig de 2010 a les 20:38\nDoncs mira Salvador, ja que t'animes...Això si, proposo que siguem els primers en pujar-hi a peu coix, que et sembla?\nTot això va fer que dia decidís de deixar d'anar a pujar vuit mils!\n25 de maig de 2010 a les 10:16\nDe totes les gestes a què s'ha forçat al cim de la terra jo poso al davant la d'un desconegut, la d'aquell que el va ascendir completament. Sortint d'arran de mar, del delta del Ganges, va recórrer a peu tots i cadascun dels seus 8844 metres. Que el seu nom sigui introbable encara li dona més mèrit al fet.\n25 de maig de 2010 a les 20:24\nSobre aquest tema, hi ha un llibre molt interessant que ja fa uns anys va sortir i es titula “La febre del cim” de Jon Krakauer . És la crònica d’una tragèdia ocorreguda al cim de l’Everest l’any 1996 explicada per un membre d’una de les expedicions que intentava assolir el cim.\nTota una reflexió.\nHo comprenc molt bé, Gatsaule. I me'n alegro.\n25 de maig de 2010 a les 22:15\nGirbén, falta, com li deia a en Salvador, pujar-hi a peu coix. Això si que fora una "gesta"!\nDesconec aquest llibre, Pere, que com dius ha de ser prou interessant.\nLes reflexions son per a qui vol reflexionar.\nPer això crec que les funcions d'aquest circ continuaran i seguiran tenint públic.\n25 de maig de 2010 a les 22:36\nIep! No has llegit la febre del cim? Això no t'ho pots perdonar, t'agradarà, tot i que és el llibre típic d'un periodista ajuda molt a entendre el circ.\n25 de maig de 2010 a les 22:46\nGatsaule, n'he pres nota tant bon punt en Pere de can Peret n'ha parlat. De manera que aviat solventaré la mancança. Us ho agraeixo força.\n26 de maig de 2010 a les 7:34


La Guàrdia Municipal de Breda alerta els veïns d'una estafa al municipi | NacióBaixMontseny\nLa Guàrdia Municipal de Breda alerta els veïns d'una estafa al municipi\nUna persona d'uns 40 anys truca a cases, preferiblement de gent gran, i els demana entre 20 i 40 euros per comprar una suposada bombona de butà\nper Redacció, 7 de març de 2018 a les 15:13 |\nEn cas de sospita cal trucar a la guàrdia municipal | AJB\nLa Guàrdia Municipal de Breda ha emès un comunicat alertant d'una estafa que s'està produint aquests dies al municipi. En el text expliquen els detalls de la mateixa i manifesten que ja treballen per trobar solució. Finalment donen uns consells per a augmentar la seguretat.\nD'acord amb el comunicat s'informa que una persona d'edat aproximada als 40 anys i pell morena (aparentment marroquina), truca a un domicili a l'atzar preferiblement de gent d'edat avançada; Un cop el veí obre la porta, aquest demana diners en efectiu per adquirir una bombona de butà, la quantitat que demana és d'uns 20 euros a 40 euros aproximadament, l'estafador manifesta que no té diners per adquirir-la i que per tant no té aigua calenta al domicili, manifesta que poca estona desprès, passarà a retornar els diners prestats, cosa que posteriorment no fa, aquest no retorna els diners .\nPer aquest motiu, des de la Guàrdia Municipal, alerta que es tracta d’una estafa i que estan treballant en el cas, per la qual cosa demanem col·laboració ciutadana i que en el supòsit que algú es trobés en aquesta situació, cal trucar-los immediatament als seus telèfons de contacte 972.870.252 (central) o 660.826.812 (mòbil).\nConsell bàsics de seguretat\nEn aquesta línia, també es recorda a tota la població un seguit de consell bàsics de seguretat.\n- Construir comunitat és part de la prevenció: conegui els seus veïns i col·labori amb ells.\n- Si viviu sols, no ho comenteu amb estranys.\n- Només obriu la porta a gent que conegueu.\n- Desconfieu sempre de qui truca a la porta dient representar un organisme públic o associació humanitària, ja que el delinqüent intentarà entrar a casa amb qualsevol excusa.\n- Desconfieu dels serveis tècnics que no hagin estat sol·licitats prèviament; demaneu l’acreditació corresponent al tècnic i confirmeu per telèfon amb la companyia el servei que us ofereix o en tot cas, truqueu a la GUÀRDIA MUNICIPAL per deixar constància.\n- Comproveu que les portes i finestres hagin quedat ben tancades en sortir de casa, incloent-hi les que donen a espais comuns interiors (patis, terrats, celoberts, etc.).\n- Tanqueu la porta amb clau encara que sortiu poca estona.\n- En cap cas no heu de deixar notes a la porta indicant la vostra absència.\n- Procureu no deixar indicis de la vostra absència (plantes seques, bústia plena, persianes baixades, etc). La roba estesa, persianes mig baixades o l’activació d’un programador horari d’encesa de llums són mesures que indiquen que l’habitatge està ocupat.\n- Podeu demanar a algú de confiança que tingui cura de casa vostra mentre sou fora.\nSuccessos, estafa, bombona de butà, Guàrdia municipal, Breda


El bon joc del Gimnàstic no és suficient per sumar a casa d'un sòlid Mallorca - Regió7 :: El Diari de la Catalunya Central\nEl bon joc del Gimnàstic no és suficient per sumar a casa d'un sòlid Mallorca\nEl joc competitiu i desacomplexat exhibit pel Gimnàstic de Manresa contra el tercer classificat, el potent Mallorca, no va reportar un resultat positiu a l'equip de Ferran Costa, malgrat acumular més mèrits que el seu sòlid oponent.\nEls escapulats van afrontar el partit amb fam competitiva i van imposar el seu estil de joc durant una primera meitat en què els deixebles de Julián Robles, tècnic mallorquinista, no van saber contrarrestar la intensitat del joc plantejat pels manresans. Els de Fer-ran Costa van gaudir en aquest primer acte de clares opcions per avançar-se en l'electrònic, però als davanters bagencs els va mancar la precisió necessària per transformar aquestes ocasions, alguna de les quals immillorables.\nEl guió del matx no va modificar-se de forma substancial a la represa. Almenys fins que un cúmul d'accions desafortunades va propiciar que els illencs adquirissin avantatge en el marcador.\nLes relliscades del central escapulat que es dirigia a tallar una acció ofensiva mallorquinista amb avantatge i del porter Gimnàstic, Víctor Cegarra, van ser el nefast preludi del gol transformat per l'oportunista Munar.\nEl gol encaixat no va enfonsar els futbolistes manresans, que, malgrat enfrontar-se a un equip dotat de dos migcentres experimentats i davanters d'indubtable talent, van reafirmar la seva ambició i van reprendre el domini de la situació, tornant a crear ocasions de gol suficients per empatar, sense aconseguir-ho.\nLa derrota encaixada pel Lleida a Saragossa, al camp del sorprenent El Olivar (1 a 0), i la del Damm, com a local, per un ajustat 2 a 3 davant el Saragossa, deixen la zona baixa de la taula en idèntica situació, a l'espera del matx entre el Sant Andreu i l'Espanyol que es juga avui (17 hores).


Les pluges de gener i març donen un respir a la campanya d'incendis - Regió7\nLes pluges de gener i març donen un respir a la campanya d'incendis\nEls experts demanen mantenir-se alerta, ja que la crisi sanitària ha aturat treballs de gestió forestal\nMario Beltran, expert del CTFC, observa herba d'un bosc del Solsonès acn\nLes abundants pluges que van caure els mesos de gener i març han provocat que es prevegi un començament d'estiu «amb més humitat als boscos del que seria habitual comparat amb les dades històriques». Així ho ha confirmat Mario Beltran, enginyer forestal del Centre de Ciència i Tecnologia Forestal de Catalunya (CTFC), amb seu Solsona, que ha advertit, això sí, que «en un bosc mediter-rani mai pots abaixar la guàrdia». «Que els arbres tinguin més humitat és bo, però pot deixar de ploure i tenir un estiu molt sec», ha reblat. Quant a la gestió forestal, Beltran ha dit que la pandèmia de la covid-19 ha fet aturar una part d'aquests treballs durant uns dos mesos, però ha assegurat que «ja es van recuperant les feines».\nBona part dels arbres dels boscos catalans presenten unes condicions d'humitat «més bona que d'altres anys». Així ho ha relatat l'enginyer forestal Mario Beltran, que alhora ha afegit que «aquesta humitat també ha provocat que hi hagi més herba als boscos, però de cara als incendis forestals allò que és més important és el combustible que hi ha als arbres, i no tant l'herba».\nQuant a la distribució territorial de les pluges, Beltran ha explicat que les zones de la façana litoral són les que concentren una humitat més elevada, ja que és on més va ploure durant els mesos de gener i març. Amb tot, ha dit que el mes d'abril va ploure de manera generalitzada per tot el territori.\nMalgrat aquesta situació de cert optimisme, l'expert del CTFC ha deixat clar que en un bosc mediterrani «en cap moment pots abaixar la guàrdia». «De cara als incendis és bo que els arbres tinguin més humitat, però ara mateix pot deixar de ploure i tenir un estiu molt sec, de manera que a final d'estiu tota aquesta vegetació es pot convertir en combustible i tenir incendis de tardor», ha manifestat.\nLa covid atura la gestió del bosc\nBeltran ha explicat que la crisi del coronavirus ha provocat que certs treballs de gestió forestal s'hagin aturat durant dos mesos. «La gestió forestal multifuncional ha notat una baixada de l'activitat i això a la llarga podria fer que hi hagués més combustible disponible per als incendis, però seria més a llarg termini».\nL'enginyer de Forests ha aclarit que la silvicultura es va declarar com a activitat essencial però «moltes empreses van aturar l'activitat per diversos motius, un dels quals per les dificultats de fer desplaçaments». Segons Beltran, però, això s'ha notat especialment en la gestió forestal multifuncional i no tant en la gestió encarada a la prevenció d'incendis, que en aquest cas «bastantes empreses van poder continuar la seva activitat».\nD'altra banda, Beltran ha subratllat la importància que la gestió forestal acabi sent sostenible econòmicament i no hagi de dependre d'ajuts econòmics de les administracions. Segons ell, «s'han de valorar les matèries primeres produïdes aquí perquè els ajuts econòmics que puguin venir de fora són inestables en el temps». Tot i això, l'enginyer del CTFC sí que considera necessari «suplir econòmicament» els esdeveniments extrems, com va ser el cas del temporal Glòria, que «va fer malbé molts boscos i va generar un combustible molt perillós».


Pis De lloguer Disponible a partir del 1 de febr. 2022 Període de lloguer mínim: 12 mesos.\npis de 4 dormitoris en lloguer a Ruzafa, València\nMagnífica habitatge de disseny amb mobiliari de qualitat, en lloguer en ple centre de València.\nHabitatge de 286 m² en una finca de 1963 situada en ple centre de València, amb una gran quantitat de restaurants, bars, botigues i altres serveis. El pis està acabat de reformar per l'arquitecte Manuel Portaceli, finalista al premi Mies Van der Rohe. Ofereix un disseny modern i destaca la qualitat del seu mobiliari.\nLes diferents estances de l'habitatge es distribueixen al voltant d'un preciós i acollidor pati interior envidriat, amb terra de fusta i acollidors sofàs. Des del pati es pot observar el fantàstic saló-menjador, el qual presenta mobles de disseny i una exquisida decoració, a més de sortida a un balcó amb magnífiques vistes a la zona cèntrica comercial de València. A l'entrada se situa una àmplia i moderna cuina totalment equipada amb electrodomèstics com nevera, forn, rentadora, rentavaixelles i assecadora.\nDisposa de dos dormitoris individuals, un d'ells amb bany privat, i un dormitori doble. Un petit passadís porta a el dormitori principal amb el seu propi bany complet, vestidor i una zona d'estar integrada amb taula i cadires. Totes les estades i passadissos consten d'armaris encastats.\nL'habitatge està equipada amb terra de parquet natural, calefacció de gas per radiadors i aire condicionat per splits en totes les estances.\nIdeal per a famílies i jubilats per la seva amplitud i per la seva cèntrica ubicació, a prop de col · legis, transport públic i serveis.\nÀmplia cuina totalment equipada\nPati central interior envidriat amb terra de fusta i sofàs\n2 dormitoris individuals (1 amb bany privat)\nDormitori principal amb bany privat, vestidor i zona d'estar amb taula i cadires\nAquest pis se situa en ple centre de València, en un emplaçament a prop de l'estació de el Nord, la plaça de toros, una estació de metro, taxi i autobús. També ofereix una gran quantitat de restaurants, bars, botigues i altres serveis.


Kilian Jornet anuncia el calendari de curses on participarà aquest estiu\nL'Everest o la marató al Mont Blanc, entre els reptes del corredor català\nKilian Jornet anuncia el calendari de curses on participarà aquest estiu KILIAN JORNET\nBarcelonaDos projectes personals i sis curses de muntanya. Amb aquests objectius ha anunciat Kilian Jornet el seu personal calendari pel proper estiu. Entre les metes que es marca el corredor català, hi ha pujar l'Everest -vol millorar el seu registre personal- i fer el Bob Graham Round, un desafiament que té lloc al Districte dels Llacs, al nord-est d'Anglaterra, i que exigeix més de 15 hores de cursa.\n"M'agrada la polivalència, i aquesta temporada pinta molt bé perquè tindrem una mica de tot. Des del gran projecte a l'Everest fins curses de trail, passant per projectes personals d''alpinrunning'. Segueixo motivat com en el primer dia", ha explicat Jornet, que s'ha proposat participar en fins a sis curses amb data marcada. El 25 de juny, la marató al Mont Blanc (una competició que ha marcat amb un parèntesi, pel que no és segura la seva participació). Posteriorment, un mes després (14 de juliol), arriba la Hardrock, competició que ja ha guanyat anteriorment i que consta d'un recorregut alpí a través de més de 10 quilòmetres de desnivell positiu fins una altura màxima de 4.200 metres, els del seu cim més alt, el Handies Peak (Colorado, Estats Units).\nEl 13 d'agost s'ha marcat la Sierre Zinal, també anomenada la Cursa dels cinc 4.000: una cursa consistent en 31 quilòmetres, amb 2.200 metres d'ascensió i 1.100 més de descensos. És considerada una de les curses de muntanya més boniques del món pels seus paisatges.\nPer al 2 de setembre, Jornet espera participar en l'Ultra Trail Mont Blanc (UTMB), mentre que el 17 d'agost vol fer la Glen Coe (29 quilòmetres amb un desnivell de 2.500 metres a Escòcia) i, finalment, el 23 d'agost l'Ultra Pirineu: 110 quilòmetres amb un desnivell de 6.800 metres que surt i acaba a Bagà (Barcelona).


foto: Aureli Amor (26-1-2014, Nas del Quiuma, el Lloar)\nJa ha sortit la nova agenda del GEPEC-EdC, anem d'excursió i altres activitats del 1r semestre de 2014\nEncara que no hem parat de fer activitats, finalment a partir d'avui tenim disponible l'agenda en format paper. S'han editat 2000 agendes que, a banda d'enviar-se als socis de l'entitat es distribuiran als establiments i punts d'informació habituals.\nConsta de 53 activitats que van de gener fins a juliol.\nCom a novetat incorporem les activitats organitzades des de l'escola de naturalistes del GEPEC, de moment tallers i sortides familiars, però estem preparant colònies de setmana santa i altres activitats novedoses i engrescadores per a la canalla.\nAltres novetas són la visita a la cova urbana de Tarragona i una sortida amb bicicleta de la ma de Bicicamp.\nI, com sempre, hi trobareu excursions amb diferents nivells de dificultat, algunes de cap de setmana, sempre amb l'objectiu de conèixer el nostre entorn.\nCursos i tallers diversos com els ja habituals tallers d'agroecologia de cada mes. O els de plantes medicinals, aplicacions dels olis essencials, cistelleria i contacte profund amb la natura.\nLes visites guiades als Muntanyans de Torredembarra amb un tema diferent cada primer de mes...\nAccions de voluntariat... activitats infantils al parc botànic de Salou... i segur que més coses s'hi aniran afegint sobre la marxa... per això us convé estar atents als canvis seguint l'agenda d'activitats a la web.\nDes d'aqui agraïm a totes les persones que voluntàriament dediqueu part del vostre temps lliure a oferir-nos activitats, a les entitats i institucions que ens ajuden... i també a totes les persones que participeu i gaudiu amb nosaltres del contacte amb la natura.


LLEI DELS SERVEIS DE LA SOCIETAT DE LA INFORMACIÓ (LSSI) -\nVOLTES COOPERATIVA D’ARQUITECTURA SCCL, responsable del lloc web, en endavant RESPONSABLE, posa a disposició dels usuaris el present document, amb el qual pretén donar compliment a les obligacions disposades a la Llei 34/2002, de 11 de juliol, de Serveis de la Societat de la Informació i de Comerç Electrònic (LSSICE), BOE Nº 166, així com informar a tots els usuaris del lloc web respecte a quines són les condicions d’ús.\nVOLTES COOPERATIVA D’ARQUITECTURA SCCL es reserva el dret de modificar qualsevol tipus d’informació que pogués aparèixer al lloc web, sense que hi hagi obligació de pre-avisar o posar en coneixement dels usuaris aquestes obligacions, entenent-se com suficient amb la publicació al lloc web de VOLTES COOPERATIVA D’ARQUITECTURA SCCL.\nNom de domini: VOLTES.COOP\nNom comercial: VOLTES COOPERATIVA D’ARQUITECTURA\nDenominació social: VOLTES COOPERATIVA D’ARQUITECTURA, SCCL\nDomicili social: Barcelona al carrer mare de Déu del coll 96 baixos 08023\nTelèfon: 34 93 546 58 51\nCorreu electrònic: info@voltes.coop\nInscrita al Col·legi d’arquitectes: nº 68657-3; nº 73199-4; nº 76629-1\nEls dissenys, logotips, text i / o gràfics aliens al RESPONSABLE i que poguessin aparèixer en el lloc web, pertanyen als seus respectius propietaris, sent ells mateixos responsables de qualsevol possible controvèrsia que pogués suscitar-se respecte als mateixos. El RESPONSABLE autoritza expressament a que tercers puguin redirigir directament als continguts concrets del lloc web, i en tot cas redirigir al lloc web principal de coopdema.cat.\nPer realitzar qualsevol tipus d’observació respecte a possibles incompliments dels drets de propietat intel·lectual o industrial, així com sobre qualsevol dels continguts del lloc web, pot fer-ho a través del correu electrònic protecciondatos@coopdema.cat.


Sala de premsa d'Onada Edicions: de febrer 2013\nUs deixem un tastet amb les primeres pàgines de la novel·la infantil "Marc i el poder sobre el temps", de l'autora alcoiana Mercè Climent (a qui podeu seguir al seu bloc), amb il·lustracions d'Àgueda Climent. El llibre, que narra les aventures de Marc, un xiquet de Muro que obté el poder de controlar el temps, està dirigit a xiquets i xiquetes d'entre 8 i 11 anys, i compta amb una proposta didàctica per a treballar a les aules.\n"Més enllà de l'Ebre". Article de Josep-Lluís Carod-Rovira\nHi ha país més enllà de l'Ebre. També hi ha societat, i cultura, i pobles que travessen el cabdalós riu. Hi travessen el següent, no tan gran, però igualment simbòlic, el Sénia. És el que exposa en Josep-Lluís Carod-Rovira al seu article "Més enllà de l'Ebre", publicat a Nació Digital. En el text, el polític i escriptor parla d'aquestes terres de cruïlla i a la vegada, de perifèria respecte els seus centres. Com a exemples argumentatius, a més més, s'hi fixa en Onada Edicions, en concret en l'obra "Gerard Vergés i Príncep", la biografia del gran autor tortosí.\nMentrestant, Emigdi Subirats, de Campredó (Baix Ebre), acaba de presentar, no fa gaire, la biografia del gran poeta tortosí Gerard Vergés. L’obra ha estat publicada per Onada Edicions, una editorial situada a Benicarló (Baix Maestrat), ja al País Valencià, en la seva col·lecció Gent Nostra. Es tracta d’una iniciativa editorial al servei d’aquesta terra de cruïlla que configuren el sud del Principat, el nord valencià i el Matarranya, una realitat humana i cultural que sovint passa desapercebuda als ulls de molta gent.\nLa Mancomunitat de la Taula del Sénia, les comarques de la diòcesi de Tortosa, les relacions riba i riba del riu Sénia, els mitjans de comunicació, i com no, la cultura popular… són altres dels esments de Carod-Rovira per arrodonir en la idea d'aquestes terres a les quals des de l'editorial Onada hi volem oferir un servei de promoció i difusió cultural. L'article, que podeu llegir tot clicant ací, acaba apuntant una de les problemàtiques més serioses que hi viuen les comarques nord-valencianes i ebrenques: el coll d'embut dels transports entre Castelló i Tarragona: "Massa lluny de Barcelona, les Terres de l’Ebre, a massa distància de València, el Maestrat i els Ports, mai no han estat assumides com una prioritat nacional, plenament. Però és evident que la pèssima comunicació de persones, mercaderies, idees i llengua, amunt i avall, no és cap casualitat, per més que impedir-ne el trànsit fluid sigui un desastre per a l’activitat econòmica, de tot l’eix mediterrani, no sols el catalanoparlant", apunta l'autor.\nAmb l'arribada de la primavera, les Contalles de Muniatto tornen a eixir a la carretera per estar en algunes de les fires de les nostres comarques.\nAixí, per al cap de setmana del 9 i 10 de març, el personatge creat per les Germanes Besolí es desplaça fins a Godall, que celebra la seua Fira de l'Oli.\nPer al mes d'abril, el 6 i 7, Muniatto marxa al Matarranya per acudir a la Fira medieval de Cretes, i a la setmana següent, el 13 i 14 d'abril, estarà a la Fira de la Mel del Perelló.\nFinalment, l'agenda del xiquet Muniatto acaba el 20 i 21 d'abril, a la Fira Literària que se celebre al poble de Jesús.\nD'aquesta manera, si voleu passar un cap de setmana diferent, hi podeu acudir a aquestes quatre propostes, i allí hi trobareu a Muniatto i totes les seues aventures, i tal volta, alguna nova de trinca d'enguany.\nEls primers esbossos del xiquet Muniatto fets per la seua il·lustradura, l'Ester Besolí. Amb catorze aventures ja publicades, en Muniatto s'ha convertit en el personatge literari infantil més conegut i reconegut de les Terres de l'Ebre (bé, a Amposta ho deixem en empat amb Miquelet Setencàrrecs).\nDibuix extret del bloc Els Contes de Muniatto.\nLa primera de les novetats literàries d'Onada Edicions per a aquesta primavera del 2013 ens arriba des de les comarques centrals valencianes. "Marc i el poder sobre el temps" és una novel·la infantil de l'autora Mercè Climent, amb il·lustracions d'Àgueda Climent. Dirigida per a xiquets i xiquetes d'entre 8 i 11 anys, coneixem la història de Marc, un nen com qualsevol altre del poble de Muro, però que un dia rep un misteriós regal d'un encara més misteriós rodamón: poder parar el temps a la seua voluntat.\nEl llibre forma part de la Sèrie Roja de la Col·lecció La Feram de Literatura Juvenil, i es completa d'una guia didàctica per a treballar la lectura a l'aula o a la llar.\nLes dues obres de la col·lecció Teatre fàcil, "Àngel, l'amic imaginari" i "Benvinguda la tardor", de Joaquina Plaza i Irene Verdú, i il·lustracions de Noèlia Conca, són els llibres que des d'Onada concurreixen als Premis Samaruc de Literatura Infantil i Juvenil, que anualment convoca l'Associació de Bibliotecaris Valencians i que enguany aplega a la 21ena edició.\nEls Samaruc són un dels guardons de referència pel que fa la literatura per als més menuts, i comprenen a totes aquelles obres escrites i il·lustrades per autors i autores valencians, escrits en valencià i editats l'any anterior. Hi ha dues categories: Infantil i Juvenil. Des de 1993, narradors de la talla d'Enric Lluch, Carme Miquel, Manel Alonso, Toni Cucarella o Pep Castellano l'han obtingut. La resolució de l'edició del 2013 es coneixerà cap finals de maig.\nEtiquetes de comentaris: Àngel l'amic imaginari, Benvinguda la tardor\nActualment, a onadaedicions.com tenim implantades unes tarifes d'enviament de les comandes fetes mitjançant la nostra pàgina web, pensades per tal de facilitar la compra als lectors i lectores, i poder adquirir les obres d'Onada Edicions des de qualsevol punt de les nostres comarques en qualsevol moment.\nAixí doncs, si la comanda és superior als 25 euros, les despeses d'enviament són gratuïtes.\nEn aquest cas, el pagament de la comanda pot ser de manera anticipada (Paypal o transferència), o per reemborsament en el moment de la recepció (el client es fa càrrec de la comissió de reemborsament). La tramesa arribarà a destí al voltant d'1-2 dies en fer la comanda.\nI si la comanda és inferior als 25 euros, hi ha les següents opcions:\nEnviament per servei de Correus. Les despeses d'enviament són gratuïtes. En aquest cas, el pagament de la comanda ha de ser de manera anticipada, bé per Paypal o per transferència bancària. La tramesa arribarà a destí al voltant de 4-6 dies en fer la comanda.\nEnviament per servei de missatgeria privada. Les despeses d'enviament són de 5 euros. En aquest cas, el pagament de la comanda pot ser de manera anticipada (Paypal o transferència) o per reemborsament en el moment de la recepció. La tramesa arribarà a destí al voltant d'1-2 dies en fer la comanda.\nPer a qualsevol dubte o aclariment, podeu consultar-nos a onada@onadaedicions.com o al telèfon 964 47 46 41.\nUn tast de "Jaume Vidal Alcover i Maria Aurèlia Capmany a escena"\nEl proper dimarts 5 de març, a la Llibreria La Rambla de Tarragona, es presenta el llibre "Jaume Vidal Alcover i Maria Aurèlia Capmany a escena", una obra col·lectiva, coordinada per Magí Sunyer i Montserrat Palau, que arreplega les intervencions a les Jornades d'Homenatge que se'ls va retre al 2011.\nI per anar fent boca, us deixem un tast amb les primeres pàgines de l'obra.\nOpen publication - Free publishing - More vidal alcover\nCrònica de l'acte "Manel Alonso, navegant entre la poesia i el relat"\nPassat 1 de febrer, Meliana va acollir l'acte "Manel Alonso, navegant entre la poesia i el relat", organitzat per l'associació Els 4 Gats i en el qual l'escriptor puçolenc hi presentava dues de les seues darreres obres, el llibre de contes "Els somriures de la pena" i el poemari "Quadern dels torsimanys".\nLa crònica de la vetllada la podem trobar al bloc de Manel Alonso, Els mecanoscrits de Pouet, on a més a més de diverses imatges de les intervencions de l'autor i del cantant Ruben Durà, hi ha la transcripció de la xerrada que hi va oferir el presentador de l'acte, Francesc Collado, del qual exposem un fragment referit a "Els somriures de la pena":\nSi periodísticament, com a reporter d’una suposada realitat, aquests contes són impossibles; narratològicament funcionen amb una admirable senzillesa i efectivitat. Situant-nos davant de la quotidianitat, el costum, la tradició, el folklore, la història recent de manera estranya, però convincent i humana. La seua narració té un to de rondalla oral contada a la vora del foc en les llargues nits dels nostres pobles i en la llarga nit sense llibertat (aquella de la qual parla Raimon en la seua cançó “La nit és llarga la nit” rememorant la foscor general que ens imposava el franquisme).\nL'article sencer al bloc de Manel Alonso es pot llegir tot clicant ací.\nMiquel López Crespí, entrevistat a la revista El Mirall\nL'autor de sa Pobla ha estat entrevistat al darrer número de la revista El Mirall, corresponent al seu número 230, de gener-febrer d'enguany. El prolífic escriptor, qui va publicar l'any passat "Les vertaderes memòries de Salvador Orlan" amb Onada Edicions, ha comentat tant temes de l'actualitat cultural mallorquina, com dels seus inicis en el món literari o del seu parer al voltant dels premis literaris en català. L'entrevista sencera de la revista d'Obra Cultura Balear també es pot llegir al bloc de Miquel López Crespí, tot clicant ací.\nLa llengua és en perill. Els llibres en català no tenen tanta sortida com els publicats en castellà. Els grans mitjans de comunicació informen més que res de les obres dels escriptors estrangers. No existeix una política orientada a rompre la marginació del nostre autor. Amb tots aquests entrebancs, l'escriptor nostrat no pot professionalitzar-se. Sovint ha de dedicar-se a altres feines per a sobreviure, amb tot el que això suposa d'entrebancs per a bastir una obra sòlida com els professionals d'un altre país. La qual cosa no vol dir que, en aquestes circumstàncies tan difícils, no hagin sortit grans obres i grans escriptors. Però una flor no fa primavera. Parlam dels problemes que tenen per a donar a conèixer la seva obra centenars de novel·listes, poetes, autors de teatre, assagistes, músics, companyies de teatre... Que un o dos autors hagin aconseguit que la seva obra sigui coneguda i promocionada no vol dir que la situació general sigui bona. I nosaltres parlam de la situació general, no la d’un senyor en particular.\nEs presenta a Tarragona el llibre "Jaume Vidal Alcover i Maria Aurèlia Capmany a escena"\nDurant gairebé dues dècades, en Jaume Vidal Alcover i na Maria Aurèlia Capmany van revitalitzar la vida cultura de Tarragona. La literària parella va aplegar al Camp a principis dels 70, quan l'escriptor manacorí va entrar a la Delegació de la Universitat de Barcelona, que posteriorment esdevíndria l'actual Rovira i Virgili. Vidal Alcover, a més a més, va ser un dels principals impulsors del Departament de Filologia Catalana.\nEls dos, Capmany i Vidal Alcover, van marxar el 1991, amb nou mesos de diferència. En el seu record, al 2011 es va organitzar una sèrie d'actes, jornades i conferències, que han donat lloc al volum col·lectiu "Jaume Vidal Alcover i Maria Aurèlia Capmany a escena", coordinat per Magí Sunyer i Montserrat Palau.\nEl llibre es presentarà al públic el proper dimarts 5 de març, a partir de les 20 hores, a la Llibreria la Rambla de Tarragona (Rambla Nova, 99), i comptarà amb la participació de Jordi Ginebra, director del departament de Filologia Catalana de la Universitat Rovira i Virgili.\nDijous passat, la llibreria L'Àmbit de Benicàssim (la Plana Alta) va acollir la presentació de "Vitis vinifera cataloniae. Relats eròtics per a amants del vi", l'obra de Vicent Palatsí que marida la literatura eròtica i l'enologia de la terra. Us deixem una xicoteta crònica fotogràfica de l'esdeveniment.\nLa Filoxera parla amb Jesús Maestro i el seu "Quebradero"\nEl nou llibre de Jesús Maestro, "Quebradero, una balada grunge", és un dels protagonistes que conformen el número de febrer de La Filoxera, el magazine cooltural benicarlando dedicat a tota mena de noves tendències. Ja a la mateixa portada de la revista podem veure a la model Mar Ta Q llegint les investigacions de Flavio Boidman en el bar Clarksdale al voltant de l'assassinat de Jeff Levee, un music tan genial com autodestructiu.\nA l'interior, La Filoxera parla amb l'autor al voltant dels personatges, música i altres elements que ambienten Quebradero, un poble de carretera com qualsevol altre dels Estats Units, allà per 1994.\nUna cosa es que escribas cobre cosas que a ti te gusten, otra cosa es que los personajes sean como tú; hay una parte que, aunque no quieras, está. Hay una partida de billar, las motos, las guitarras, todo forma parte de un mundillo. Probablemente si escribo otro libro, no tendrá nada que ver. La gracia está en crear mundos que tengan contextos y paisajes que tengan su sentido unitario. Una imagen que tenía muy constante, por ejemplo, era la del bar donde ocurre todo, es la del cuadro de Nighthawks: un bar alargado, todo con vidrio, hace esquina y es de noche. He pensado cosas así, de cosas que me gustan. El libro habla básicamente de bailarinas de stripteases, motos y un tío que es un policía atípico. Hablaba con alguien de la posibilidad de adaptarla al cine y le dije “esto es entre Cabeza Borradora de David Lynch y Canción Triste de Hill Street”.\nL'entrevista sencera a Jesús Maestro es pot llegir en línia a La Filoxera, sobre la plataforma Issuu.\nPublicat per Onada Edicions a 9:53 1 comentari:\n"Eixarms i pèrdua", els Cantaments d'Ivan Brull ressenyats per Joan Todó\nL'escriptor senienc Joan Todó ha ressenyat el poemari d'Ivan Brull al seu bloc Fàstic. L'autor de "A butxacades" hi dedica un extens article, amb el titol "Eixarms i pèrdua", en el qual hi desgrana el primer llibre de l'autor de Silla, "Cantaments", amb el qual hi va guanyar el Premi Bru i Vidal Ciutat de Sagunt de Poesia a l'any 2010, tot sent publicat per Onada.\nPrecisament, abans que res, Todó reflexiona al voltant de la irrupció d'un nou nom al panorama literari, com va ser el cas, llavors, d'Ivan Brull: "en el debut, l’autor se’ns dóna tot", apunta la ressenya. Tot seguit, aborda les diverses temàtiques sobre les quals se substenta el llibre i que varia des de la intimitat de la reflexió existencial del poeta fins a la seua relació amb el món que el rodeja, així com un paper destacat per a la família i per a la parella: "l'afany mateix de dir-ho tot", assenyala Todó.\nLa ressenya sencera de "Cantaments" es pot llegir tot clicant ací.\nLes "Homílies d'Arinyó" és el bloc estrenat fa unes setmanes per Manel Joan i Arinyó, un espai carregat com ell mateix apunta de "sermons profètics, exaltats i llunàtics": especialment articles i fragments de la seua obra literària, marcats pel particular i característic estil de l'escriptor de Cullera.\nEn les últimes entrades d'aquestos "sermons", Arinyó ha penjat parts d'alguns dels llibres que ha publicat amb Onada. Així doncs, de "Cubaneta meua", escrita junt Xesco Guillem, podem fer un tast del capítol 28:\nContinua tot clicant ací.\nD'una altra narrativa, "Fem un trio. El fascinant món de la ploma", hi podem gaudir del pròleg i el primer capítol.\nMaleïda primera frase! Qui m’ho havia de dir! Amb trenta llibres publicats i dos o tres d’inèdits, fa més d’un mes que els nervis em devoren perquè no se m’ocorre la frase per trencar el gel i començar amb bon peu aquest original. Si açò ho llegeix un escriptor –coses més rares passen-, sabrà de seguida a què em referisc. La resta de mortals també deu haver sentit parlar del tema: la primera frase, el primer paràgraf, el to que agafa l’obra des del començament i que t’empeny a tirar-la endavant d’una manera i no d’una altra.\nI a hores d'ara, el darrer a incorporar-se també ha estat el darrer llibre que Manel Joan i Arinyó ha publicat amb Onada, "Versos blancs", una antologia de la seua obra poètica, que abasta composicions com aquest L'amant:\nVingué l’amor i tenia els teus ulls,\naquests ulls teus que em miren amb desig\nirreverent. A noces em convides?\nSi, confident del misteri, només\nt’he parlat amb el silenci, amant\npur aterrit davant la lenta cursa\ndels estels, és perquè, summa delícia,\nel nostre amor, ¿em sents?, de tan intens\nja no te’l puc ni confessar, Amor.\nEtiquetes de comentaris: Cubaneta meua, Fem un trio, Manel Joan i Arinyó, Versos blancs\nDos diplomes reconeixen els Premis Gourmand obtesos per Onada Edicions el 2012\nJa ens han arribat a Onada els certificats que acrediten els dos Premis Gourmand 2012 que s'han endut les obres de la col·lecció gastronòmica La Teca.\nAcí hi ha el corresponent a "La pastisseria i la cuina de la garrofa", de la Fundació Alícia, que hi va obtindre el premi al Millor llibre de postres d'Espanya-Catalunya.\nI tot seguit, el que assenyala a "La cuina del Delta de l'Ebre", de l'Associació Local de la Dona de la Cava, com el Millor llibre de cuina mediterrània d'Espanya-Catalunya.\nDos guardons que reconeixen la qualitat dels llibres de La Teca, la col·lecció d'Onada Edicions que busca conjugar la bona cuina amb receptes i productes, tradicionals o innovadors, de les nostres comarques, com ha estat la darrera novetat, "La cuina de la carxofa de Benicarló".\nEs presenta la biografia de Gerard Vergés i Príncep a l'Aldea\nDesprés dels actes a Tortosa i Amposta, la literatura de Gerard Vergés i Príncep, el gran autor ebrenc, arriba aquest dissabte a l'Aldea. La presentació serà al saló de plens de l'Ajuntament, a partir de les 19 hores, i comptarà amb la presència del mateix Gerard Vergés, d'Emigdi Subirats, autor de la seua biografia, de la presidenta d'Òmnium Terres de l'Ebre, Dolors Queralt, i de la regidora de Cultura de l'Aldea, Estela Estorach.\n"Ara, Estellés", ressenyat per l'alumnat de l'IES Joanot Martorell\nReproduim la ressenya de la presentació del llibre "Ara, Estellés" i que va ser publicada per l'alumnat de l'IES Joanot Martorell de València, dins del seu bloc El Quadern Blau. L'article forma part d'un conjunt de ressenyes de mostra, emprades com a material didàctic per acometre aquest gènere literari.\nDivendres 8 al centre cultural Octubre es féu la presentació del llibre en qüestió, aquesta presentació fou donada per tres dels escriptors de l'obra, i després tingué lloc en la mateixa sala un xicotet concert dels col·laboradors del disc de l'obra , Ximo Caffarena i Quim Sanç.\nEn quant a la presentació del llibre fou perfecta, els escriptors que la dugueren a terme foren precisos, no es varen entretenir en res, i transmeteren a tota la sala la passió per Estellés, la necessitat de crear aquesta obra, i el gran valor i esforç que comporta el llibre que es presentava.\nPel que respecta al llibre, i basant-me en l’exposició dels autors i lo en el que va llegir un d’ells, el crec indispensable per a tot aquell amant de la poesia d’Estellés i en general la catalana, i també per als que es vulguen introduir en aquest món. El llibre és molt complet, en ell es troben 12 poemes d’Estellés i la seua versió en música valenciana tradicional, amb la col·laboració de molts artistes, en un disc incorporat i una xicoteta biografia d’Estellés on es mostren les seues característiques més singulars i normals.\nDeprés de la xicoteta, però completa, presentació tingué lloc el concert de Ximo Caffarena i Quim Sanç que delitaren a tota la sala amb algunes de les cançons del disc, les quals foren tan divertides com emocionants.\nEn general, la presentació fou esplèndida i divertida, fet que, a més, t’incita a comprar el llibre i a viure més experiències com aquesta.\nEl periòdic Més Ebre s'ha fet ressò de la propera presentació de la biografia de Gerard Vergés i Príncep, a càrrec d'Emigdi Subirats, a la localitat de l'Aldea, el proper dissabte 16 de febrer a la vesprada.\nBona literatura i bon vi: "Vitis vinifera cataloniae" a Benicàssim\nEl proper dijous 14 de febrer, a partir de les 19.30 hores, la llibreria L'Àmbit, a Benicàssim, serà l'escenari per a la presentació de "Vitis vinifera cataloniae", els relats eròtics per a amants del vi de Vicent Palatsí, una de les obres més destacades en la literatura valenciana recent.\nL'acte comptarà amb la participació de l'autor, qui estarà acompanyat de la periodista Anna Tàrrega. I com ja és un clàssic en les presentacions de l'escriptor castellonenc, hi ha haurà un bon tast de vins de la terra a La Dispensa i posteriorment a Las Osas.\nUna foto del llibre de la cuina amb olis del Territori Sénia\nAquesta imatge l'hem trobada a la pàgina web de la Mancomunitat de la Taula del Sénia, i reuneix dues de les parts que han fet possible el receptari "Cocina de aceites de variedades tradicionales Territorio Sénia": d'una banda, per la Mancomunitat, en Jaume Antich i na Tere Adell, i per l'altra, per la Fundació Alícia (autora de les propostes culinàries), en Toni Massanés i en Jaume Biarnés.\nLa revista Olivarama parla de la "Cocina de aceites de variedades tradicionales Territorio Sénia"\nLa indústria de l'olivera i l'oli també té la seua pròpia publicació: la revista Olivarama, que puntualment informa de tot allò relacionat amb el sector: novetats, fires, entrevistes, tecnologia i ciència, varietats, etc. i també un espai per a la producció cultural que sorgeix arran de les oliveres.\nEixe ha estat el cas del llibre "Cocina de aceites de variedades tradicionales de Territorio Sénia", el receptari de la Fundació Alícia que ha estat ressenyat en el darrer número d'Olivarama, el 25, corresponent a Gener-Febrer de 2013.\nLa ressenya, que a l'igual que la revista, alterna el castellà i l'anglès, hi destaca el paper que hi pot donar als fogons varietats com la cuquello, la farga o la morruda, a la vegada que ajuda al públic a reconèixer i traure-li el suc als olis monovarietals.\nTras la lectura de esta magnífica obra, el consumidor sabrá apreciar la calidad de estos deliciosos productos, y, sobre todo, estará capacitado para emplear la variedad que más se ajuste a cada propuesta culinaria, en función de sus sabores y matices.\nClicar sobre la imatge per a ampliar\nLa "gonia" vista per Carles Lluch al seu bloc Els exilis\nEl professor, crític, escriptor i blocaire Carles Lluch s'ha fixat en una de les paraules que podríem considerar pròpies del parlar del Maestrat i de les Terres de l'Ebre: "gonia", un mot que, com apunta, no hi apareix ni al DCVB d'Alcover-Moll. Però sí ho fa en el "Vocabulari de cruïlla", la gran obra de Joan-S. Beltran i Cavaller que recull bona cosa dels vocables que emprem per aquestes terres a mig camí entre el nord i el sud de la llengua, i que ha esdevingut una peça indispensable per a conèixer el com parlem a l'àrea del dialecte tortosí.\nBeltran hi fa constar: "Recollim ací un mot que no hem sabut trobar en cap recull lèxic i que tampoc no hem pogut documentar, tot i que es tracta d'un terme molt usat en la parla col·loquial".\nEl sentit de gonia és el de 'pressa': "No em dónes gonies!". També 'desfici o ansietat': "Xiqueta, quina gonia!". O també 'malestar': "No em toques amb les mans brutes, que em fas gonia".\n"Gonia" és la darrera de les "paraules amb saó" que periòdicament tracta Carles Lluch el seu bloc Els exilis: d'altres han estat: esbelegar, bambar, esmondar, birbar, estopenc, escampavia, mostós i quera. O també podeu fer-hi una ullada a les "paraules de cruïlla" que vam anar posant en el bloc de Premsa Onada farà cosa d'any i mig. Tot per difondre i mantindre vius aquestos mots ben nostrats!\nEls llibres de les oliveres monumentals del Territori Sénia, ressenyats a Saó\nEn els darrers temps, les oliveres, monumentals i mil·lenàries, han esdevingut un veritable símbol del que s'ha vingut a denominar Territori del Sénia, les terres de cruïlla entre València, Catalunya i Aragó. Com exposa Josep M San Abdón en el seu article Les oliveres mil·lenàries, patrimoni natural del territori Sénia, la seua bellesa va propiciar que es començaren a pagar grans sumes per tal d'utilitzar-les com a decoració, una pràctica que avui en dia està prohibida.\nEn queden 4.157 exemplars, que han de tindre una alçada superior als 1,3 metres i un perímetre de tronc de 3,5 per ser considerades monumentals. La majoria es troben concentrades pels termes de La Jana, Canet lo Roig i Ulldecona, però en podem trobar a altres quinze municipis del territori Sénia.\nEn l'article a la revista Saó, San Abdón es fa ressò de les dues obres que Onada va publicar l'any passat referides a aquest patrimoni natural: una és "Olea europaea 'Farga'" és un recull d'imatges "de bellesa extraordinària" preses pels fotògrafs txecs Tomas Micek i Milada Micek, experts de prestigi internacional en fotografia natural, i que compta amb un pròleg de Federico Mayor Zaragoza "en què destaca que nombroses generacions han contemplat aquests arbres com a símbol de pau".\nL'altre llibre és de temàtica gastronòmica: "Cocina de aceites de variedades tradicionales de Territorio Sénia", un receptari de la Fundació Alícia en què aprofita les potencialitats de cadascun dels diversos olis que es produeixen.\nL'article sencer de Josep M. San Abdón es pot llegir tot seguit:\n[Vídeo] Presentació pública del llibre "La cuina de la carxofa de Benicarló"\nEl passat divendres, 25 de gener, el Magatzem de la Mar de Benicarló va acollir la presentació pública del nou llibre gastronòmic "La cuina de la carxofa de Benicarló" / "La cocina de la alcachofa de Benicarló". L'acte va omplir el recinte de gom a gom, i va comptar amb les intervencions de dues Carxofes d'Or: la periodista radiofònica Pepa Fernández, i l'exfutbolista, entrenador i comentarista Àngel 'Pichi' Alonso. També hi van participar el cuiner Manolo Rico, com a representant dels autors de l'obra, l'Agrupació de Restaurants de Benicarló, Ramon París, representant d'Onada Edicions, i Marcelino Domingo, alcalde de la ciutat.\n"Un pont sobre el meridià" es va presentar a la Vall d'Uixò\nEl Palau de Vivel, a la Vall d'Uixó (Plana Baixa) va ser l'escenari per a la presentació d'"Un pont sobre el meridià", el recull de contes i relats que han dut a terme els membres d'El Pont, la cooperativa d'escriptors de les comarques castellonenques. Es tracta d'una obra que mostra el bon nivell literari que hi còrre per aquestes contrades, a banda i banda del meridià de Greenwich, al qual hi fa referència el títol, i a la vegada, pretén ésser una carta de presentació per difondre aquesta literatura entre el públic. El relats del recopilatori, en el qual hi van intervindre tretze autors i autores, només hi tenia una condició prèvia: havien d'estar ubicats en el territori d'El Pont i en els nostres dies, és a dir, havien de retratar algun aspecte de l'espai geogràfic sobre el qual actua l'entitat.\nL'acte de la Vall d'Uixò va estar organitzat per la Societat Cultural Amics de la Vall, representada per la seua presidenta, Roser Benivent, a qui va acompanyar Vicent Jaume Almela com a president d'El Pont. Junt ells dos, tres autors i autores que hi han pres part de la iniciativa literària: dos vallers, Nel·lo Navarro i Vicent Almela, i una borrianenca, Rosabel Gumbau. Tots tres van llegir diversos fragments del llibre. Josep Tur va fer la tasca de presentador.\nImatges: Pàgina de Facebook d'Un pont sobre el meridià\nEl Jaume (Vidal Alcover) i la Maria Aurèlia (Capmany) vistos per Josep Bargalló\nEl manacorí Jaume Vidal Alcover, autor d'una extensa obra poètica, narrativa i assatgística, va arribar a la ciutat de Tarragona al 1972. Ho va fer en qualitat de professor per a la Delegació de Tarragona de la Universitat de Barcelona, llavor de l'actual Universitat Rovira i Virgili. Vidal Alcover es va integrar de seguida a la nova destinació, i va ser un dels principals impulsors del Departament de Filologia Catalana, i junt la seua parella, Maria Aurèlia Capmany, notable dramaturga, novel·lista i assatgista barcelonina, van sacsejar la vida cultural del Camp de Tarragona.\nVidal Alcover i Campany van marxar el 1991. Ell, al gener, i ella, a l'octubre. Vint anys després, al 2011, el mateix Departament de Filologia Catalana va organitzar unes jornades en record de les dues figures, de la seua obra, i també, de la seua relació amb Tarragona. D'ací va sortir el llibre "Jaume Vidal Alcover i Maria Aurèlia Capmany a escena", editat al passat novembre, que compta amb aportacions d'estudiosos i estudioses com ara Maria Antònia Ferrer, Isabel Graña o Ramon X. Rosselló, entre d'altres.\nEntre d'aquestos altres hi ha Josep Bargalló, qui ha publicat el seu article "El Jaume i la Maria Aurèlia a Tarragona, aquells anys" al seu bloc personal. En el text, que es pot llegir tot clicant ací, el de Torredembarra evoca la seua etapa d'estudiant sota el mestratge de Vidal Alcover i l'impacte de la parella en el món cultural i intel·lectual tarragoní de la dècada dels 70 i 80, així com el compromís que hi tenien amb l'ensenyament.\nEls espais mentals que el Jaume i la Maria Aurèlia ens van obrir anaven de la tradició familiar modernista i més o menys noucentista a la cultura literària del moment i l’acadèmica més formal, però transitaven també per la creativitat contemporània que esclatava amb el final del franquisme -del cinema i el còmic al cabaret i la cançó-, el convenciment cultural d’un país que anava de Fraga fins a Maó i de Salses fins a Guardamar i el compromís amb una determinada visió de justícia social. Uns espais mentals que transitaven també pels espais físics que el Jaume i la Maria Aurèlia ens obriren de bat a bat: els pisos del carrer Pin i Soler i de la Catedral, a Tarragona, durant el curs, amb alguna escapada al pis de Barcelona -jo mateix, el juliol que vaig fer les oposicions a càtedra d’Institut, vaig estar-m’hi uns dies, sol, amb l’única “companyia” del gat de la Maria Aurèlia, que no va acabar d’acceptar la presència d’aquell intrús.\n[Vídeo] "La cuina de la carxofa": presentació institucional\nUns dies abans de la gran presentació del llibre "La cuina de la carxofa de Benicarló" / "La cocina de la alcachofa de Benicarló" al Magatzem de la Mar, vam tindre un acte més institucional, dedicat als mitjans de comunicació i també per a que els autors i autores de l'obra, els membres de l'Agrupació de Restaurants de Benicarló, pogueren conèixer de primera mà com havia quedat la publicació.\nA l'acte de presentació hi van intervindre el regidor d'Agricultura, Eduardo Arín, el representant d'Onada Edicions, Ramon París, i el representant de l'Agrupació, Manolo Rico.\n1. Viatge al país de Tombatossals. La força de Tombatossals torna a situar-se al capdavant de l'escalafó dels llibres de ficció. Aquesta adaptació lliure i il·lustrada que Vicent Pitarch i Joan Montañés, Xipell, ens han portat del clàssic Tombatossals de Josep Pascual Tirado continua despertant l'interés dels lectors i lectores, més enllà del seu àmbit natural (que seria la ciutat de Castelló). Fins i tot, ha aparegut recentment davant les càmeres de Ràdio Televisió Valenciana, dins del programa "Encontres". I és que més enllà d'un conte infantil, el Viatge de Tombatossals és una introducció a un dels grans relats de la literatura valenciana i una de les escasses epopeies mitològiques urbanes amb les que comptem per les nostres contrades.\n2. Els somriures de la pena. Just aquesta vesprada, Manel Alonso presenta aquest recull de contes a Meliana, un senyal que fa palesa de la vigència d'aquesta obra del puçolenc, publicada ara fa cosa de dos anys. Un llibre "agredolç", com s'ha assenyalat en diverses ocasions, que compta les vivències, potser autobiogràfiques, en un indret com Pouet, un poble valencià qualsevol. Ha estat una de les obres narratives valencianes més ressenyades dels darrers temps. L'última aportació, fa unes setmanes, d'Antonio Rovira.\n3. Vitis vinifera cataloniae. L'obra del castellonenc Vicent Palatsí també està gaudint d'ampli recorregut, que el durà, el proper 14 de febrer, fins a la ciutat de Benicàssim, a la Plana Alta. No és per a menys. El llibre reuneix tres elements que de seguida capten l'atenció dels lectors i lectores: l'erotisme, l'enologia i el territori, uns elements als quals Palatsí en treu tot el partit per confeccionar un seguit de contes breus que, en més d'un cas, sorprendran al públic.\n4. L'Alba té…. Les Contalles d'Alba són una col·lecció de contes curts, ideats per a xiquets i xiquetes d'entre 3 i 5 anys, que mostren les aventures de l'Alba, una xiqueta molt alegre i imaginativa, que hi viu amb les seues dues mares, son germà, el seu gat i una munió d'amics i amigues. Mara Cebrián i Katy Pallás han treballat en aquestos contes de temàtica homoparental, que ja compta amb quatre títols, dels quals aquest en va ser el primer, allà pel 2010.\n5. L'estirp de la sang reial. Un llibre juvenil per a concloure l'apartat d'obres de ficció. Cap el 2009, en Pep Castellano, un autor del Maestrat, ens portava les aventures del comissari Arrufat i de Marta Ferreres per amunt i avall de les comarques del nord valencianes, amb l'objectiu de descobrir un misteriós crim. Una curiositat, tot arrenca al Carnaval de Vinaròs… que tot just comença avui.\n1. La cuina del Delta de l'Ebre. Canvi el més alt de la llista de no-ficció, encara que tot queda a casa, a la col·lecció gastronòmica La Teca. La garrofa ha estat substituida per les propostes de que les membres de l'Associació Local de la Dona de la Cava han fet per mostrar al món com es menja al Delta. Un llibre que s'ha vist impulsat i reconegut amb el Premi Gourmand a la Millor Obra de Cuina Mediterrània d'Espanya-Catalunya, el qual l'ha redescobert per al públic.\n2. La cuina de la carxofa de Benicarló. És la primera novetat del 2013, i tot i que es va presentar el passat divendres 25, de seguida ja ha assolit els primers llocs de l'interés dels lectors i lectores, com també vam poder veure a les presentacions del cap de setmana a Benicarló. Un grapat de receptes amb la carxofa benicarlanda, Denominació d'Origen, com a autèntica protagonista, fetes per l'Agrupació de Restaurants de la localitat. Una obra per traure-li tot el suc a aquest saludable ingredient mediterrani.\n3. La pastisseria i la cuina de la garrofa. El que va ser el gran triomfador de l'any passat ha vist com altres novetats de la col·lecció gastronòmica l'han passat per davant en aquest 2013. El receptari de la Fundació Alícia, però, no ha perdut tampoc l'interés del públic, menys encara després d'estar reconegut, a les acaballes de l'any passat, amb un altre Premi Gourmand, en aquest cas al millor llibre de postres, també a l'àmbit d'Espanya i Catalunya.\n4. Salvador Fontcuberta. Va ser l'última gran novetat del ja finit 2012 i continua en la llista en l'any nouvingut. Una obra de caire local que ha suposat un autèntic esdeveniment a una ciutat com Benicarló, on durant dècades i dècades, els tallers de l'industrial Fontcuberta van ser un dels seus símbols d'identitat. Ángel Rodríguez de Mier ens porta aquesta completa biografia que arreplega tant la vida de Salvador Fontcuberta com la de la seua fàbrica.\n5. La cocina de la alcachofa de Benicarló. Tanca la llista de ficció un altre llibre de caire gastronòmic, en aquest cas, l'obra germana del subcampió d'aquest mes. És la traducció al castellà, i tal com la versió valenciana, es va presentar el passat divendres 25 de gener al Magatzem de la Mar de Benicarló. Una bona manera d'exportar un producte de qualitat per altres terres, que compta amb la garantia del bon fer de l'Agrupació de Restaurants de Benicarló.


El FC Barcelona aterra a Nova York\nEl proper 6 de setembre el Club inaugurarà la seva nova oficina als EUA, que servirà per obrir nous canals comercials als mercats americans amb l’objectiu d’incrementar els ingressos\nEl FC Barcelona obrirà el proper 6 de setembre a Nova York la seva nova oficina als Estats Units, un país al qual arriba per quedar-s’hi. Serà una nova ubicació corporativa que durà a terme una intensa tasca de relacions, especialment comercials, i que suposa un pas de gegant en l’expansió internacional de l’Entitat, avui en dia ja reconeguda i consolidada com un fenomen global.\nUna delegació del FC Barcelona inaugurarà aquestes noves instal·lacions en un acte que anirà acompanyat també de diversos esdeveniments institucionals, socials i solidaris per tota la ciutat. El president Josep Maria Bartomeu, amb el vicepresident primer, Jordi Cardoner, i els vicepresidents Jordi Mestre i Manel Arroyo, encapçalaran la comitiva del Club en aquest esdeveniment històric.\nAmb la presència de Ronaldinho\nL’exjugador del primer equip Ronaldo de Assis Moreira Ronaldinho, que va captivar el Camp Nou amb la seva màgia i que va tornar a situar el Barça en la primera línia del futbol mundial, serà el representant futbolístic del Club en aquest viatge, i estarà acompanyat de la jugadora de l’equip femení de futbol Line Røddik Hansen.\nObjectius: expansió comercial, social i solidària\nL’obertura d’aquesta nova seu és una decisió estratègica del president del FC Barcelona i de la seva Junta Directiva. Suposa un revulsiu en l’abast internacional del Barça i una baula comercial fonamental per a l’obtenció de nous ingressos i la concreció del Pla Estratègic del Club per al període 2016-2021, que preveu com un dels seus objectius principals arribar als 1.000 milions d’euros de facturació l’any 2021.\nAmb aquest aterratge a Nova York el Club desenvoluparà una forta acció comercial en aquest territori, que se sumarà a les gestions de la seva oficina al mercat asiàtic, amb seu a Hong Kong, inaugurada el 2014. L’activitat comercial del Club s’estendrà, doncs, globalment, les 24 hores del dia, els set dies de la setmana.\nEl vessant social i solidari del FC Barcelona també serà una de les línies de treball d’aquesta nova oficina. En aquest àmbit, l’objectiu és incrementar la presència de la Fundació FC Barcelona als EUA, així com activar noves penyes.\nL’agenda d’actes de la delegació del Club a Nova York\nL’agenda d’esdeveniments institucionals prevista per a la delegació del FC Barcelona desplaçada als Estats Units és la següent: (Hores de Nova York, sis hores més a Barcelona.)\n12.30 h. Dinar privat amb empresaris nord-americans a Club 21.\n11.00 h. Acte amb l’Unicef a la seu de les Nacions Unides.\n12.30 h. Recepció de la penya del FC Barcelona a Nova York a l’Smithfield Hall.\nAmb equip executiu propi\nL’oficina quedarà sota la supervisió institucional de Manel Arroyo, vicepresident responsable de l’Àrea de Màrqueting i Comunicació del FC Barcelona, i de Francesco Calvo, Chief Revenue Officer del Club. La delegació als EUA estarà dirigida per l’austríac Arno Trabesinger, acompanyat per dos executius més del Club. D’una banda, Gerard Guiu, que anteriorment havia ocupat els càrrecs de cap de gabinet de la presidència i director de projectes de l’Àrea Social; i, de l’altra, Arturo de la Fuente, pertanyent al Departament de Màrqueting. Ambdós hauran de desenvolupar els plans de les relacions institucionals i comercials previstos en el projecte de negoci de la nova delegació.\nEl FC Barcelona als Estats Units\nEl FC Barcelona manté una relació molt estreta, si no especial, amb els EUA, on gaudeix d’una gran popularitat. Des d’un punt de vista comercial, els EUA són, a més, un dels països estratègics on té acords amb companyies tan icòniques com Nike, Gatorade, Stanley Black & Decker i Gillette.\nEn l’àmbit solidari, i a través de la Fundació FC Barcelona, és molt especial l’entesa establerta amb l’UNICEF, que aquest 2016 compleix una dècada de durada, així com també són estratègiques les aliances amb la Bill & Melinda Gates Foundation i el Banc Interamericà de Desenvolupament (BID).\nEl FC Barcelona té penyes –fan clubs– a Nova York, Washington, Chicago, Miami, San Francisco i Charlotte. Manté oberta una FCBEscola a Florida, té prevista la inauguració d’una FCBEscola nova a Charlotte aquest setembre i està treballant també en l’obertura d’un nou centre a Nova York.\nEn l’àmbit digital, els EUA són el segon país en nombre d’usuaris web, just per darrere de l’estat espanyol, amb prop de set milions i mig, 660.000 a la ciutat de Nova York. Pel que fa a les xarxes socials, són gairebé tres milions i mig els seguidors a Facebook en aquest país, 275.000 dels quals es troben a Nova York.\nDeclaracions de Manel Arroyo\n“Dos anys després d’obrir l’oficina de Hong Kong, la delegació de Manhattan ens dóna l’estructura que necessitàvem. Ara, per primera vegada i més que mai, estarem en els dos grans mercats, Àsia i Amèrica, de manera permanent i amb les eines necessàries per consolidar-nos com un ens global.”\n“Nova York no serà l’última oficina que obrim. Creiem ferventment que hem de tenir més presència a la Xina i al Con Sud-americà; el Brasil és per a nosaltres un país estratègic, i estic segur que aquests nous suports seran decisius perquè el Club faci sostenible la seva posició al Top 3 dels clubs esportius del món”.


Amunt i avall » Festes Majors\nParlem de les festes de Santa Tecla de Tarragona amb la Tinenta d’alcalde de Cultura\nSetembre és un mes de festes majors, i no penseu només en la Festa de la Mercè, de Barcelona. N’hi ha moltes més. Aquest cap de setmana, per exemple, l’activitat es troba a Tarragona. Des d’aquest divendres i fins al diumenge 25 hi ha programats uns 430 actes de tota mena per celebrar Santa Tecla, la patrona de la ciutat.\nParlem amb la tinenta d’alcalde de Cultura, Patrimoni i Festes de Tarragona, Carme crespo.\nBall de Sant Crist de Salomó\nA la població tarragonina de Salomó, compleixen cada any amb un ritual que enllaça directament amb una de les llegendes, de la cristiandat medieval, de les més curioses i que ens ha arribat fins els nostres dies. Parlem del ball del Sant Crist de Salomó, un autèntica mostra dels balls parlats, un gènere amb una llarga tradició al camp de Tarragona. Durant quatre caps de setmana tot el poble inverteix temps i il.lusió per representar aquest “ball” que té lloc dins l’església parroquial de Salomó.\nEn parlem amb Joan Boronat, president del Ball de Sant Crist, organitzat pel Patronat del Ball.\nFesta de la xatonada al Garraf\namuntiavall - 19/02/2011\nUs volem proposar un petit viatge fins a Cubelles, al Garraf per poder gaudir de la tradicional Xatonada que es celebra en aquest municipi i que inclou els espectaculars concursos amb els mestres xatonaries…es tracta de la desena edició de la seva Xatonada Popular que cada any aplega milers de visitants.\nEl Xató és un plat molt típic al Penedès i també al Garraf i diuen que el seu secret és la salsa, tot i que els ingredients també juguen el seu paper.\nEn parlem amb la sra PRUDENCIA CARRASCO, regidora de Turisme i Promoció Cultural i de dinamització Econòmica.\nFestes de la Llum de Manresa\nAquest divendres han començat les Festes de la Llum a Manresa. La ciutat es converteix per uns dies en la Manresa Medieval, amb jocs, músiques, balls, antics oficis i mercats. Les festes acabaran el 21 de febrer. Les festes de la Llum de Manresa commemoren un miracle ocorregut a la ciutat un 21 de febrer del 1345……\nLa Festa de la Llum commemora l’arribada d’un raig d’una llum misteriosa que, procedent de Montserrat, va arribar fins l’església del Carme. Però tot havia començat temps abans, quan el Bisbe de Vic s’oposava de forma contundent al pas, per les terres del Bisbat, de la Sèquia que havia de portar l’aigua fins a Manresa.\nL’aparició d’aquest raig de llum va fer que el Bisbe de Vic canvies de parer i permetés aquest obra civil, la més important de la història de la comarca.Actualment, la festa inclou diverses escenificacions que rememoren aquells fets aixi com l’entrada del rei Pere III a la ciutat de Manresa.De les festes de la Llum de MANRESA en parlem amb Josep Alabern\nAplec de Sta. Brígida\namuntiavall - 5/02/2011\nAquest cap de setmana es celebra al municipi d’Amer, l’Aplec de Santa Brígida. La festa requereix que us posseu en marxa a partir de les vuit del matí, si més no per tots els que vulgueu participar de la bicicletada de muntanya que organitza una de les entitats participants amb esmorzar inclòs, o si ho preferiu us podeu llevar una mica més tard per ser a temps al concurs de Xikulets de Cargolina que es farà a les deu del matí….tot plegat una bona proposta que ara volem compartir amb la sra Carme Casacuberta, del grup ESQUELLES D’AMER entitat que organitza l’Aplec.\namuntiavall - 23/01/2011\nTornem a Valls, ahir us varem parlar de la Gran Calçotada que es celebra en aquest municipi que serveix de porta d’entrada a les festes decennals, unes festes que es celebren cada deu anys en honor a la marededéu de la Candela de la llum.\nAquest dijous les fetes es van presentar al Saló de Cent de l’Ajuntament de Barcelona, però divendres vinent i haurà la encesa inaugural de les lluminàries festives . I el pregó a càrrec del cineasta Bigas Luna, vinculat a la ciutat. Les festes es clouran el diumenge 6 de febrer amb un piromusical. En parlem amb en Jordi Bertran, director artístic de les Festes Decennals.


InicioMataróDetingut a Mataró per forçar els portaequipatges de diverses motos\n20 maig, 2019 Josep Lluís Vidal Mataró, Portada, Societat 0\nEines intervingudes per la Policia Local de Mataró. Foto: Aj. Mataró\nLa Policia Local de Mataró ha detingut un home de 32 anys per intentar obrir els portaequipatges de diverses motos que estaven estacionades al carrer Iluro i al Camí Ral de la capital del Maresme. Van ser els veïns els que van donar la veu d’alarma que hi havia per la zona un individu amb bicicleta intentant obrir els portaequipatges.\nEls fets van passar dissabte cap a dos quarts de dotze del matí. Quan els agents van arribar al lloc dels fets van comprovar que s’havien forçat els maleters de tres motocicletes. El presumpte autor dels fets va ser detingut per la policia a prop de l’estació de tren. Portava una bossa esportiva amb alicates, un tornavís, una cisalla i dues peces de roba que presumptament havia robat dels portaequipatges que havia pogut obrir-


Les Cookies s'associen únicament a un usuari anònim i el seu ordinador/dispositiu i no proporcionen referències que permetin conèixer dades personals. A tot moment, l'usuari podrà accedir a la configuració del seu navegador per modificar i/o bloquejar la instal·lació de les Cookies enviades pels llocs Web de WWW.AVBARRIDEMAR.ORG. Els usuaris que completin el procés de registre o hagin iniciat sessió amb les seves dades d'accés podran accedir a serveis personalitzats i adaptats a les seves preferències segons la informació personal subministrada al moment del registre i l'emmagatzemada en la Cookie del seu navegador.\nGoogle Analytics emmagatzema cookies per poder elaborar estadístiques sobre el tràfic i volum de visites d'aquesta Web. En utilitzar aquest lloc Web està consentint el tractament d'informació sobre vostè per Google. Per tant, l'exercici de qualsevol dret en aquest sentit haurà de fer-ho comunicant directament amb Google. Les cookies de Google Analytics, s'emmagatzemen en servidors situats a Estats Units i es compromet a no compartir-la amb tercers, excepte en els casos en els quals sigui necessari per al funcionament del sistema o quan la llei obligui a aquest efecte. Segons Google, no guarda la seva adreça IP.\nGoogle Inc. és una companyia adherida a “Privacy Shield” (escut de privadesa) que garanteix que totes les dades transferides seran tractades amb un nivell de protecció concorde a la normativa europea. Pot consultar informació detallada referent a això a través del següent enllaç: https://support.google.com/analycs/answer/6004245\nCookies de personalizació: Permeten a l'usuari les característiques (idioma) per a la navegació per la website\nCookies d’anàlisis: Permeten al prestador l'anàlisi vinculada a la navegació realitzada per l'usuari, amb la finalitat de portar un seguiment d'ús de la pàgina web, així com realitzar estadístiques dels continguts més visitats, nombre de visitants, etc.\nEn navegar i continuar en el nostre Lloc Web estarà consentint l'ús de les Cookies en les condicions contingudes en la present Política de Cookies. ASSOCIACIÓ VEÏNAL BAIX A MAR proporciona accés a aquesta Política de Cookies al moment del registre amb l'objectiu que l'usuari estigui informat, i sense perjudici que aquest pugui exercir el seu dret a bloquejar, eliminar i rebutjar l'ús de Cookies en tot moment.


Cucafera de Tarragona: La Cucafera Baixa!\n'La Cucafera Baixa!' se celebra cada any a Tarragona, des del 2013, la nit del 20 de setembre (el 16 de setembre a la 5a edició, el 2017) amb una baixada des del Pla de la Seu per les escales de la Catedral fins a la Plaça de les Cols amb una representació que escenifica la llegenda de la bèstia, diversos balls i cercavila acompanyada de xaranga fins a la Part Baixa.\nUna reivindicació origina l'acte\n'La Cucafera Baixa!' és un acte que neix a les festes de Santa Tecla de Tarragona l'any 2013 fruit d'una reivindicació.\nL'any anterior, l'entitat havia demanat a l'Ajuntament formar part del popular acte 'La Baixada de l'Àliga' on a més de l'Àliga també hi formen part les altres peces del bestiari tarragoní no pirotècnics, la mulassa i el lleó, i els gegants vells. Davant la negativa del consistori al·legant com a causa les grans dimensions de la Cucafera amb difícil pas en un recorregut tant multitudinari, l'entitat participa de forma no oficial, i a mode de protesta, amb una gran panerola. Anteriorment, i en la mateixa línia, van fer un acte reivindicatiu a la Plaça de la Font amb la Cucafera petita i cartells de protesta com ''La mama vol baixar!".\nLa baixada de la panerola serveix a l'entitat per adonar-se que realment l'acte és molt massiu com per incorporar la Cucafera i acorden per a l'any següent la seva pròpia baixada sota el nom 'La Cucafera baixa!'\nAdrià Recasens, l'impulsor\nEl periodista Adrià Recasens, autor del Blog del Barri del Port, començava a exercir com a responsable de comunicació de l'Associació de Veïns del Port, qui se'n fa càrrec de la Cucafera, i presenta com a proposta recuperar la llegenda i aportar a l'acte diversos ingredients per fer-lo atractiu i que no esdevingués en una mera cercavila.\nRecasens és actualment responsable també de la comunicació i xarxes socials de la Cucafera, coordinador de la colla i administrador del present blog.\nUnió de dos barris traslladant la festa més enllà\nLa proposta és ben rebuda i acceptada tant per l'associació com per l'entitat i tira endavant amb diversos objectius. D'una banda l'acte estableix lligam entre els dos barris més antics, el Casc Antic a la Part Alta i el Barri del Port a la Part Baixa, i a la vegada busca portar la festa més enllà de l'epicentre on es concentra tota la festa de Santa Tecla, pioners en descentralitzar-ne un acte.\nRecuperació dels orígens i la llegenda\nPer altra banda, amb l'acte es vol recuperar la tradició dels orígens que diu que la Cucafera treia el barret amb la boca gràcies al seu coll extensible als qui no se'l treien en passar la relíquia de la Santa durant la processó o per Corpus. Tot i així, els membres s'adonen que a la pràctica és una mica complicat i es fa de forma puntual.\nFinalment i com a motiu principal de l'acte, es recupera i representa la llegenda. Aquesta és diversa segons la Cucafera d'una i altres ciutats. Amb una recopilació d'uns i altres escrits s'estableix que la Cucafera en temps medieval menjava animals i persones, símil amb la llegenda del drac de Sant Jordi amb qui coincideix parcialment en la seva morfologia (la Cucafera és barreja de drac, cocodril i tortuga).\nEs diu que una jove donzella (Santa Marta apunten algunes fonts o Santa Magarida altres) va aconseguir domesticar-la i fer-la bona. En aquest cas representat per una princesa que interpreta cada any una nena diferent, escollida prèviament mitjançant el càsting 'La Cucafera busca princesa' a l'estiu durant les festes del Barri del Port. Del mateix mode, a partir de 2015 s'incorpora també un nen en el paper del cavaller que apressa la bèstia, escollit també al mateix acte de càsting que des del 2016 passa a formar part de les Festes de Sant Magí.\nL'any 2017 s'incorporen dos nous passatges previs de la llegenda. D'una banda 'La Despertada de la Cucafera' a l'estiu durant les festes del Barri del Port, recorrent els seus carrers i places, com el moment en que la bèstia, després d'hivernar, desperta i torna a la ciutat atemorint a la gent. Es tracta a la vegada de la primera sortida de l'any. I per altra 'La Captura de la Cucafera', la mateixa nit de 'La Cucafera Baixa' i de forma previa com el moment en que el cavaller la captura per portar-li a la princesa.\n'La Cucafera Baixa' se celebra durant les primeres quare edicions la nit del 20 de setembe a les escales de la Catedral i al 2017, el primer dissabte de festes, el 16 de setembre. La Cucafera es portada fins al Pla de la Seu apressada i estirada amb corda per un jove cavaller i amb la boca lligada per evitar que mengi persones, mentre s'anuncia a la ciutadania el següent:\nno heu de patir més.\nUn cavaller ha apressat la Cucafera,\nja no us empaitarà pels carrers.\nLa princesa la farà bona,\nteniu cura amb el barret,\nsi quan balli per Tarragona\nencara no us l'heu tret.\nSeguiu-la fins al final,\nde la Part Alta a la Part Baixa,\nacompanyeu a l'animal\ni que comenci la disbauxa!"\n(Poema: Adrià Recasens)\nUna jove princesa va pujada a sobre de la bèstia i tots tres fan la popular baixada davant de la ciutadania expectant, seguits de la Xaranga Tocabemolls que interpreten un ritme musical solemne.\nUn cop a la Plaça de les Cols, el cavaller fa entrega de la bèstia a la donzella amb les següents paraules:\n"Estimada donzella, eh aquí el cavaller,\nque ha apressat la Cucafera, tant temuda per la gent.\nJo us entrego a la bèstia, feu ara el ritual,\nper domesticar aquesta fera, i que no torni a fer mal.\nLa vostra mà i bones paraules, sé que seran suficients,\ni per tots molt admirades, la Cucafera, aquí la tens!"\nLa princesa rep la Cucafera, li fa un petó, l'acaricia i li deslliga la boca. Seguidament pronuncia unes paraules per domesticar-la a mode de ritual.\n"Cucafera de Tarragona\nsota els peus de la Catedral,\net demano que siguis bona\ni no et mengis al personal.\njo allibero a la bèstia\nanimeu-la i feu-la balllar\ni que s'omplin els carrers de festa.\nCucafera la boca obriràs\ni a partir d'ara caramels llençaràs.\nVisca la Cucafera de Tarragona!\nVisca Santa Tecla!"\nÈxit des de la primera edició\nDes de la primera edició l'acte ha comptat amb gran nombre d'espectadors i públic. A més, la novetat i la seva temàtica ha estat d'interès pels diversos mitjans locals que s'hi fan ressò tant de forma prèvia com posterior.\nLa Cucafera Baixa! acaba amb una festa final anomenada estratègicament La CucaFesta. Aquesta s'ha dut a terme en les seves tres primeres edicions al magatzem social de la colla al carrer Sant Miquel amb DjReyesCalambre i servei d'entrepans i barra. Aquesta fòrmula no acabava de funcionar per la pèrdua de seguidors a partir de la Rambla i quedava mes bé relegada als integrants de la colla i la xaranga. Per aquest motiu l'entitat fa petició a l'Ajuntament per tal que organitzi una festa final apropiada i de qualitat, a la Plaça dels Carros que convidi i sigui atractiva per al públic com per merèixer la pena seguir-los fins al final i quedar-s'hi. Aquesta, l'any 2016 encara té major motiu de celebració per ser el 25è aniverari de la peça. Finalment l'Associació de Veïns rep la col·laboració de l'Associació d'Empresaris BaixaTGN integrada per locals d'oci del barri, i plegats s'encarreguen de muntar aquesta festa a la Plaça dels Carros obtenint èxit i logrant d'aquesta manera sí augmentar el nombre de seguidors fins a la Part Baixa assolint l'objectiu i aposta.\nHistòric de cartells de l'acte:\nS'estrena la xocolatina de la Cucafera de Tarragon...